Kings het nie planne met Scarra nie | Netwerk24
Deur Michael Green 06 November 2018 15:20
Die Southern Kings het dit Dinsdag duidelik gemaak dat hulle nie amptelik met Scarra Ntubeni onderhandel het om vir hulle te kom speel nie.
Scarra Ntubeni / Foto: Nasief Manie
Dit volg ná berigte waarin Deon Davids, die Kings se hoofafrigter, sê hy wil graag Ntubeni se dienste bekom.
"Ek het Scarra toevallig raakgeloop en ons het net gesels oor die moontlikheid dat hy iewers in die toekoms vir ons kan speel," sê Davids.
"Ons konkel nie van ons kant af om hom by die Westelike Provinsie af weg te rokkel nie. Ons het ook nie met sy agent gesels oor so 'n skuif nie."
Met die Kings se eerstekeuse-haker en gereelde kaptein, Michael Willemse, buite aksie weens 'n skouerbesering, sou Ntubeni 'n groot aanwins vir die Kings kon wees.
In hierdie stadium wil dit lyk asof dit maar net een van die items op die Kings se wenslysie gaan bly.